Oulun Kärppien SM-liigakausi 2008–2009
Runkosarjan syyskausi

Kolme päivää ennen kauden alkua Kärpät ilmoitti, että Ilkka Mikkola jatkaa joukkueen kapteenina. Varakapteeneiksi nimettiin Jari Viuhkola ja Oskari Korpikari.
Joukkueen ensimmäinen loukkaantuminen tapahtui keskiviikkona 17. syyskuuta, kun Martti Järventie loukkaantui oheisharjoittelussa, ja hänen akillesjänteensä jouduttiin leikkaamaan. Järventien tilalle hankittiin koesopimuksella ECHL-liigan Elmira Jackalsista yhdysvaltalainen puolustaja Justin Forrest.
Kärppien lokakuu alkoi vaikeasti: pelaajat sairastuivat pelimatkan aikana vatsatautiepidemiaan, minkä vuoksi sivussa oli yhteensä 15 pelaajaa, joten joukkue ei saanut kokoon SM-liigaottelun tason vaatimaa pelaajamäärää. Epidemian syyksi paljastui myöhemmin norovirus. Epidemian vuoksi peruttu Kärpät–HIFK -ottelu pelattiin 26. tammikuuta.
»SaiPa-ottelu oli normaali liigaottelu ilman isompia tunteita tai kiihkeitä tilanteita. Kiekko meni SaiPa-alueen kulmaan. Puolustaja lähti kiekon perään, Koivisto (Toni) lähti karvaamaan. Pakki kääntyi laidan puolelta meidän päätyä kohti. Arvasin puolustajan yrittävän purkaa kiekon laidan kautta pois, joten pistin laidan kiinni hyppäämällä laitaa vasten, jolloin korkeakaan purkukiekko ei tulisi ulos alueelta. Vastaavia tilanteita minulle on tullut useasti pelistä toiseen. Tälläkin kertaa kiekko osui minuun ja jatkoin peliä. Valitettavasti en huomannut vastaani peruuttavaa Vuohtoniemeä ollenkaan, sillä katseeni oli koko ajan SaiPa-pakissa. Vuohtoniemi, Tom Laaksonen (toinen päätuomari), kaksi linjatuomaria tai otteluvalvoja eivät kukaan nähneet törmäyksessä mitään tahallista. Enkä minäkään. Olen saamastani (kurinpitolausunto) tulkinnasta täysin eri mieltä ja loukkaantunut väitteestä, että vahingoittaisin tahallisesti ketään. En vastapelaajaa, enkä erotuomaria.» 
(Jari Viuhkola jääkiekon SM-liigan kurinpitolautakunnalle)
Kärpät sai lisää hyökkäysvoimaa, kun Toni Dahlman teki seuran kanssa loppukautta koskeneen sopimuksen lokakuun lopulla. Päävalmentaja Matti Alatalo odotti Dahlmanin tuovan joukkueeseen maalintekotaitoa.
Marraskuussa keskustelua herätti Jari Viuhkolan saama ottelurangaistus. Viuhkola törmäsi päätuomari Ville Vuohtoniemeen pelitilanteessa 25. marraskuuta 2008 SaiPaa vastaan pelatussa ottelussa. SM-liigan kurinpitolautakunta langetti Viuhkolalle kahden ottelun pelikiellon. Perusteluna oli, että Viuhkola oli nähnyt erotuomarin tai hänen olisi pelikokemuksensa perusteella ainakin pitänyt nähdä hänet, koska erotuomari oli suoraan hänen edessään. Lautakunta kuitenkin painotti sitä, että kyseessä ei ollut tahallinen vahingoittamisyritys. Lisäksi tapauksesta levisi huhu, että rangaistus oli annettu YouTube-videon perusteella, minkä SM-liiga kuitenkin kiisti.
SM-liigan joulutaukoon mennessä Kärpät oli kerännyt 48 pistettä ja oli sarjataulukossa kuudentena, 26 pistettä sarjakärki JYP:iä perässä. Toisena olleeseen KalPaan ja kolmantena olleeseen Jokereihin eroa oli 14 pistettä. Kärpät oli tosin pelannut vain 31 ottelua, kun JYP ja KalPa olivat pelanneet 34 ottelua ja Jokerit 33.
Kärppien kannalta merkittävimmät tapahtumat joulukuussa ajoittuivat kuun lopulle. Ensin seura ilmoitti 22. joulukuuta jatkavansa sopimusta 21-vuotiaan puolustaja Atte Ohtamaan kanssa kolmella vuodella. Sitten 30. joulukuuta saatiin huonompia uutisia, kun Toni Dahlman loukkaantui ottelussa Turun Palloseuraa vastaan. Vamma ei vaatinut leikkaushoitoa, mutta hän joutui olemaan sivussa otteluista viiden viikon ajan.
Wikiuutisissa on aiheeseen liittyvä uutinen: Lokakuu musta kuukausi Oulun Kärpille